钦定古今图书集成/方舆汇编/职方典/第1355卷 > 高州府山川考 通志
## 钦定古今图书集成/方舆汇编/职方典/第1355卷 > 高州府山川考 通志

本府。〈茂名县附郭。〉

宝山　在郡城北二里旧电白县后，秀丽特立。宋绍兴间，郡守赵宾创登高亭，植松于上，为一郡登临之胜。亭废，下有电白县学旧址。山之形势如圆珠，故名。《图经》云：“山有麖，鸣则赦书至。” 鉴山　在郡城北三里。其下有溪，澄清如镜，曰鉴水。至江，其流浩大，曰鉴江。

石龟山　在郡城东北十里。麓有小石，形类龟首，故名。

大帽山　在郡城东北五十里，脉接广西增城，层崖高峰，形如大帽，故名。猺人散居其中，亦曰“猺山。”

白水山　，在郡城北八十里。上有飞泉直泻，中有白石鲜明，故名。

高凉山　在郡城东北九十里。本名高梁，以群峰高耸，盛景如秋，故更名高凉，郡名本此。《南越志》：“高凉，本合浦县也。建安十六年，衡毅、钱博拒步骘于要峡，毅投水死，博与其属亡于高凉。吕岱为刺史，博既请降，制以博为高凉都尉，于是置郡焉。”

潘山　在郡城东一里，一名“东山” ，为郡邑之主山也。旧有东山寺，今废。前有潘仙坡，世传晋潘茂名炼丹于此，石船、丹灶犹存。知府孔镛建潘仙亭，有《仙坡记》。明天启间，知县胥学韶建仙迹亭。崇祯十年，知府姚继舜扩其亭，辟其坡。瞰坡而据其上者为洗夫人庙，庙左后为潘仙祠，前为知府申周嘉祠，庙右为东高社，学为“射圃。” 俱郡守姚建。

云炉山　在郡城东三十里。凡遇天阴，则云雾起于其上，如烟之出于炉，因名之。

铜鱼山　在郡城东六十里。形如游鱼，故名。昔有赖仙解《风土歌》曰：“一条丁水铜鱼寨，三十年来旧相识。” 山下有石井。

灵湫山　在郡城东八十里，东有二岩联峙，亦曰“龙湫” ，中有龙井，祷雨辄应。参政张茂颐知府

陈仪曾作《信宿游》，构亭岩前，右壁有宋人镌记云：“高凉郡东三十里有洞，曲折数百步，崭绝异态。其下有泉，亦曰龙湫，交流石间，籁发如涌云之状。岩木蓊郁，殆非人境。” 宋绍兴己卯首夏上澣日，识中数字蝌蚪不可辨。郡守命梓之图，构僧舍于岩之右肩，为憩息地。明洪武四年入祀典，每岁正月望日致祭。

射狼山　：在郡城东北十里。

观山　在郡城西半里。晋永嘉潘茂名飞升处。一名“仙山” ，又名昇真冈。冈顶旧有昇真观，石香炉在焉。观已废，明万历间，知府张邦伊复创观山寺。世传有金、玉二井，久堙。崇祯二年，邑人李为相濬复玉井，构亭于山右。说者谓金井为僧舍所压。山之对曰“下宫湾” ，有石脊穿城，突露江干，上有天妃宫，旁有鉴江亭。知府吴国伦建，久废。崇祯十年，知府姚继舜修复旧亭，即亭之后，刱关西社学。

马鞍山　，在郡西二里，以形名。

佛子山　：在郡城西十五里。

笔架山　在郡城东南十里，三峰高耸，形如笔架，又名“文笔山。” 对山之北有拔池，山之影尝映池中，今为北城所压。

射牛山　在郡城东南二十里。朝耸而秀，俗呼“石牛” ，上有二潭。

那石山　：在郡城西南三十五里。

蚕山　，在郡城西南三十五里，以形似名，俗呼“商王山。” 与那石横镇水口。

百禄山　：在郡城南十五里。

小华山　在郡城东北二里许。其川曰“上宫。” 湾。尖冈　在郡城南二十里。秀墨特立，一名“文峰。” 仙井岭　在郡城北二里鉴江右。傍有井，世传潘茂名炼丹仙坡烟从井出，故名。

谢赖岭　在郡城东二里。脉接云炉山，有石穴稍平。古称“谢赖之神” ，莫知其详。凡遇旱，乡人诣岭祷雨有感。

南宫岭　在郡城南一里。山之巅有知府吴国伦、曹志遇祠。山之左有参议张茂颐、知府汪道洋祠。祠后为复龙庵、元真观。明崇祯十年，知县尹奇逢捐俸修庵。砥柱郡南水口。

石鼓岭　在郡城西南四十里。上有大石，圆如鼓。

茂岭　在郡城南二里。世传潘茂名炼丹其上，故名。

黄花石岭　：在郡城南二十里。

王岭　在郡城南一百二十里。四水环流，台峰独秀。《曹志》云：“世传宋末有王居此，故名。” 《姚志》云：“唐西平王李晟之裔，自吉水迁居于此。”

石井　，在铜鱼山下。故老相传，若遇井内生花，其年庠生必中第，故其地以花名。元明以来，源土塞井，其穴尚存。

上宫湾　在郡城北二里。渊深莫测，水与郡治后石井相通，名曰“龙眼井。” 湾之上，崖石高峻，为郡北路咽喉。明隆庆间，知府吴国伦建小函谷关以扼其要。崇祯间，参政王际逵重修，有《记》。下宫湾　在观山之阳。

南洲　在茂岭下。唐天宝中，雷雨大作，湖心涌出一洲，乡人因建亭于上，号“小南洲。”

鉴江　源出鉴山，由东北萦绕郡治西南，支分双渚，复合流出化州，会罗水，下平原梅禄，经吴川限门入于海。

浮来水　在郡城西北一百二十里。东有思干井，相传潘茂名炼丹于此，水味甘美。

新河水　在郡城东南一里许，绕至南桥通津，合鉴江，萦回旋抱郡治。又一名东河，即第一河。蒲牌水　，在郡城南三里，东流七十里为大河，合鉴水，流经本府，至化州吴川入于海。旧属电白，因迁县入神电卫，遂属茂名县。沈怀远《南越志》：“海安县南有小水，南注于海。极目沧屿，渺望溟波。”

电白县

龙潭山　在城北十里。山麓有石岩二实，中涌清泉为潭，凡祷雨觅龙于斯，故名。有孔镛诗。马鞍山　在城北十里。其形如鞍，山脊皆石。簕勾山　在城北四十里，横亘数里，有闸，以扼北来诸路之冲，邑之屏翰也。

佛子山　：在城北五十里。其上有楼。

丫髻山　在城北八十里，亦名丫髻岭。两峰峭拔云外，翠若双鬟，电之诸山行龙发脉处也。然绵延北峙，层峦叠𪩘，连引阳春，千岩万壑，盗贼得以为渊薮矣。

望夫山　：在城东北二十里。有一石，若妇人望。

夫状故名

花山　，在城东北五十里。巍峨蓊郁，与望夫雄峙，邑之列障也。然北连龙窟，东接筲箕，西通牛辒、云炉，实向来山寇之孔道。

帽涝山　，在城东北三十里，《射合》之水出其下，遇旱，山有云如帽，即雨。水流入茂名县。

界山　在城东北七十里，即阳江界接太平。“乌石山　” 在城西十里。

双木山　：在城西二十里。

热水山　在城西三十里。秦始皇置为温水郡，后废之。山下有水涌出如沸鼎。

碧山　在城西三十里，为邑之右弼。

尖山　：在城西五十里，与龙门山相接。

瑚山　：在城西七十里，即浮山。尧时洪水，此山独高，民居其上。

罗浮山　在城西一百里，上有白石嶙峋，世传仙人牧羊所化。

安乐山　：在城西南六十里，脉接瑚山，自北而来，蜿蜒四十里，而南至海滨，雄峙一方，右有象头环抱。

奇壁山　：在城西北十五里。上有石，状如壁，故名。其西有沙尾港。

要龙山　在城东六十里，与双甑山连。《俗歌》云：“巧妙四山云岫落，要龙双甑月灯明。”

流桴山　在城东十里。其左曰《山后》、曰黄埕、曰印冈、曰鹦鹉、曰朝乌，诸山连绵屏列，为邑左辅。莲头山　在城南十里。二峰并时，海中若并头莲然；邑之案山也。下有砂碛，自东迤逦而西，控扼海门如带。

大汾洲山　：在城南二十里，傍曰“小汾洲” ，烟岚叆叇，特立水中。

小青峙山　在城东南二十里，与大青峙相接。大青峙山　在城东南三十里，挺拔波中，为邑捍卫。

庄垌岭　在城北二里，亦曰“庄山。” 高峻巉岩，盘礡十馀里。自北迤南，蜿蜒而来，拥为叠嶂，为邑主山。山畔有泉，清凉可玩，人多于此濯缨焉。知府孔镛有诗。

登高岭　在城西南十五里。

文字岭　：在城西南二十里。山岐交加，若文字然。

湖山岭　在城西北七十里。山势耸拔，为诸山宗。登其巅，瞰大海，如池沼然。上有龙潭，广五丈馀，深莫测，中有巨鱼，人或见之。遇旱，居民以木石投之，立雨，故名。

温泉　：在城西三十里。本名“热水。”

清湖　在城西七十里山巅，清映云汉，挠之不浊。

咸水湖　：在城西三十里。四水皆淡，而一湖独咸。说者以为地窍通海，故名。

麻西河　：在城东十里。有协从官渡。

五蓝河　在城东三十里。有官渡，邑之东，封疆也。

望夫河　：在城北七十里。东流合盖头达五蓝入海。

浴龙河　：在城西二里。从西北绕城，会东河入海。

大桥河　在城西五里，南与潮接。

三桥河　，四郡通津有渡焉。

龙珠河　茂电交界

莲头港　：在城西四十里下保宁乡。水源出奇壁山下。港外大洋海舶时常经历，亦险要之门户也。

信宜县

赵山　在城北三十里。形势险峻。原有猺人赵姓，依山而居，故名。绝顶有巨石，其中有窝，水深尺许，清洁四时如故。其巅倏然云雾，即时雨至。若数日不散，雨亦数日不止。《八景》所谓“赵山耸翠” 也。

白马山　在城北一百里。上有石如马，故名。丽江水出其下。

大间山　在城西北二十里。形势高大，间于茂名、信宜县界，故名。中有石室，可坐数人，又有石床、丹灶及巨人迹。世传昔有樵牧者见二叟伟服纶巾，数至其室，俄失其所在。此八景所谓《石洞仙踪》也。

龙山　在城东二十里。山势险峻，南有石孔，约深五尺许，谓之风窖；北有石窖，深莫测，谓之雨窖。遇旱祷雨即应。故老相传：有伏龙于窖中，故名。《八景》所谓“龙窖晴烟” 也。

古楼山　：在城东七十里。形势险峻，上有三峰。

高低相叠其状如楼

宋山　：在城西七十里。有福正侯庙。

凤凰山　在城西南二里。形如飞凤，投饮于江，俗呼凤凰嘴。八景谓《凤冈春晓》也。

东山　：在城东半里。形势高耸，上有树木，身生竹叶，俗呼“神仙竹。”

云岫山　在城西南三十里。形势高险。中有一峰高耸，人莫能至，云常盖其上。上有百道飞泉，自涧流出。八景，谓“高源云涧” 也。

六豪山　，在城东五十馀里，与罗定州界。猺人所居。山势高大，昔有猺人盘氏六家居于此，故名。

登高山　在城北半里。上有翔凤亭，岁九日，士庶登高于此。顺治十三年，城守管登魁平盗归，知县徐鸣珮登临，会议改为“太平山。”

雷公岭　，在城东北一百里。雷鸣涧谷响应，故名。下为“东川水。”

欧岭　在城西北一百里。形势高大，中一峰特耸，前元欧姓居焉，故名。西川之水出其下。罗窦峒　在城南一里。古窦州因此得名。后日倾圮。明嘉靖中，改为小瀛洲。四围皆水，程编修构亭于其上，有记。

温泉　：其泉有二：一在谭峨，一在城南。

丽水江　，源出白马山下。

窦江　合东、西川二水入鉴江。

特亮江　在城西一百里，源出宋山下。《郡国志》：“特亮江在河涸水北，昔有白牛夜出，光影照村，村人见此牛，因号为特亮。”

东川水　，在雷公岭之下。自感化流绕城南，合西水入于窦江。滩峻水急，多硝石，冬浅夏深，民以竹簰乘运。

西川水　在欧岭之下，经旧谭峨县，流至县城南，合东水，冬浅夏深，无石，民以竹簰乘运，至县城下，方通舟楫。

化州

丽山　在城北二十里，为州之镇，山，今名“尖冈。” 浮梁山　在城西北十里，一名扶良山。山色秀丽，其形仿佛庐山，屏风九叠脊路如桥梁，浮半天上。邑人陈禧有诗。

冷水山　：在城西北二十里。山下之水常冷，煎之比常水之沸较迟。此山路通西粤，山径最险隘，设寨守之，后废而盗丛生。

古城山　在城北五十里。其山后峻前舒，登巅远望，四山罗绕，如城前江蜿曲一石峡，如象吻形。相传古山寇屯聚之处，州之险隘也。

龙王山　在城北八十里。相传罗辩骑白牛，化龙于高峰天池，故名。隔水即龙化县。山有三十三峰，其第一峰极险，高插霄汉。西南惟一径可登，昔人避兵之处，故又名“来安山。”

铜冈山　：在城东北十里。

金盖山　：在城北五里。

千秋山　：在城东南二里。隔罗江二里，横于州治之左。

潘照山　在城西五里

谢获山　：在城西四十里。

官山　在城西六十里。形势高耸，诸山环抱。帽子山　在城西南五里，与千秋山相对，以形名。

鹿踏山　在城西九十里。其山西北陡峻，惟东南二径可登石，有鹿踏仙迹。祝州守登临有诗。石碓山　在白牛潭。有石五六磉，罗辩炼云母丹处，邑人林潮有诗。

龙母山　在城南一里，一名“南山。” 脉接龙山，东面际江。山之阴，有龙母庙、天妃宫。明郡守吴国伦有诗。

石龙山　在城南一里。有石如龙，故名。

《龙山　》：形势屈曲若龙然。

那阳山　：在城南二十里。

石龟山　：在城南二十里，以形名。

响泉峰　上有水岩，如瓮，中泉流涓涓，环绕玉盆峰而出，故有《诗》云：“双峰含细崿，一水界飞流。百丈穿云窦，千珠舞雪球。”

宝岭　城垣跨山之半，州之主山也。

东胜岭　在城东二里，隔罗江与帽子山相对。望仙岭　在城东北十里。

莺歌岭　在城南二十里。

畬禾岭　：在城西一百五十里。猺人以是岭为畬田，种禾。

马瀑岭　：在城西一百二十里。

石龙冈　在州治后，有石潜江中，谓之“龙尾。” 州庭左偏有石微露，谓之“龙首。” 州人神之，围以栏。

杆，不敢亵慢。有时鸣吼，或于其处，或于空中，声类鹅而洪。大明景泰七年，鸣三日。州同杨景生子一清于公署，后为宰相。是年李彻亦中式，学宪章拯有诗。

烟霞洞　在龙王山之东，多巨石，有岩焉，下临深涧。入洞门，有试剑石，裂为三片，前有石板浮于水面。入数百步，至岩下，有将军石一双，一大一小。邑人陈珪诗云：“探奇拟入烟霞洞” ，即谓此也。

蟠鼍石　在城南十里罗口山池中。高十丈，如鼍形。

骊珠石　在江心。高百尺，形如珠，因龙母乃名。立石　在城西北一里江中突起，高二丈。香山伍瑞龙有诗。

横石　在城西北十馀里。条石自西渡东横江而过。

凤井　在城西一里，阔三尺，深一丈，泉从石出，秋冬久旱不竭。井上地形如凤，投之，因名“温汤　。” 古汤州与温泉俱属泰郡，汤泉一泓，较温泉更热，去州城一百三十里，罗水出焉。“龙泓　” 在城东十里，路旁有泉孔，约尺许阔，四时滚涌不竭。

《五级滩　》自温汤而上四十里，有钩滩、潇滩、缑滩、望滩之奇险。

平源江　纳陵罗、鉴江诸水南流下吴川县达于海，水势平顺，因名。

高源水　在城西北一百里，源出高深岭，合谭峨水。

平乐水　在城西五十里新吉乡。源出畬禾岭下，东流四十馀里，与陵水合，内浅外深，簰筏所至，无滩险，因名。

陵罗二水　在城北九十里。陵水源出广西北流县扶来山下，西南与罗水合流。罗水源出北流峨石下，东南七十馀里合温汤、平源诸水，迤逦从州东流，会本府鉴江绕城南下平源，经吴川入于海。

吴川县

招义山　在西北二里。昔有谭氏招义兵于此会聚以讨儋耳，因名。

近信山　，在城西北三十里。《旧经》云：“昔有仙碁客游此。”

水辰山　：在城东五里。

南巢山　在城北四十里，西界化州，昔有树鹤巢其上。

丽山　：在城西四十里。

高山　：在城西八十里。嵂屹高耸，故名。

特思山　在城西南七十馀里。其势突屹，其山云起则雨，每遇岁旱，邑人祈雨，特思而望之，因名。上有唐罗州刺史冯士翙并妻吴川郡夫人墓。

特呈山　在城南六十里，与雷州府遂溪县平乐海岭相邻，北有茂晖场近焉。其山清秀，耸于海中，因名。上有温通阁壁间。解缙诗：“风送潮声平落去，雨将山色特呈来。”

马鞍山　，近硐洲二十里。海中突起二峰如马形，故名。

文翁岭　在城东三里。自电白、浮山分脉而来，峙于海之东。昔有文先生炼丹于此，故名。龙母井　在城北二里。岁旱祷雨于此，请水即降。

洞云：“水　无水，源随潮上下。”

吴川水　在城一里。源从鉴江至化州，纳陵罗诸水，至县北二十里铺脚村，复纳浮山水，流至合江渡，下分为三川，旋绕于县之南，复合为一，至限门入于海。因以吴家地为县治，遂名。零洞水　在城西三十里。源出零洞山，流入于海。

博卓水　在城东二十里，经限门入于海。限门　在城南三十里，纳三川之水入于海。水道曲狭，值潮退，砂碛浅露，或潮满风急，舟楫悉不敢往来，故名“茂名。” 李元畅有赋。

五里港　在城南三十五里，去新场五里。新场海　在城南四十里，建茂晖场于此。平城江　在城西二十里。源自化州那阳山，合特思山之水东流二十馀里，经林公渡纳于海。硐洲　在城南一百四十里。屹立海中，当南道，乃雷、化犬牙处。宋末端宗尝驻此。海中黄龙见，名洲为翔龙县，改元祥兴。

石城县

谢建山　在城北十里，脉自化州谢获山而来，故名。上有一峰，高出诸山，亦为县治主山。

石屋山　：在城北十里。上有二石，顶一石下可容五、六人。

石篱山　在城北四十里，西南北皆峻，东面稍平，叠石如篱。

文峰山　：在城北六十里。

天堂山　：在城北一百二十里。元末，民恃险栖于上，获安，故名。

那良山　：在城东十八里。

鸡笼山　：在城东五十里。屹石门港中。

东胜山　：在城西二十里。四时苍翠，胜于东畔诸山。

谢鞋山　，在城南十里。尖翠冠绝，其状如鞋。翰林杨钦读书其上，有石棋盘。

望恩山　在城南五十里。驿路经其麓，突起三峰，状如笔架，回绕县治。世传宋有一人弃家自雷州府天宁寺从释。一日过其地，忽遇其父，乃拜曰：“望父之恩未报，天遣来。” 故名。

石门　在城东南五十里。两崖壁立，盘旋如城。中有一门，潮上可通舟楫。

温汤泉　在城北五十里，夏温冬热。

南廉山　：在城东一里。源出于县东南流入于海。

零禄水　在城西一百二十里，即零烈水。源出廉州，东南流入海。近零禄巡检司，因名。

九洲江　在城东北二十里，源出广西陆川县南桥江，南流西接本县前双水入海。其江至冬水浅，沙渚出露有九，故名。

东桥江　在城东南四十里。源出化州谢获山，南流二十里经遂溪县柳浦，东流会石门水入于海。

渡子江　自博白会九洲入零禄，通廉州官路，于此渡江，故名。

佛子港　：在城南十五里。

官寨港　在城西南一百二十里，源出于六牛山下，南流二十馀里，入永安大海。近官寨场，故名。